IRODALOM VIZSGA 7. ÉVFOLYAM - választható projektek

Válassz a következő témák közül egyet, és azt igényesen dolgozd ki, készítsd el! Előzetesen alkoss projekttervet, majd a munkanaplóban kell vezetned a készülés folyamatát. Munkád megalapozásához végezz kutatást a témában, szemelvényekben vagy a választott feldolgozási móddal kapcsolatban, és a forrásaidat a munkanaplóban is tüntesd fel!

Végül a szóbeli vizsgán az elkészült munka bemutatása lesz a feladat. Ezt is szerkeszd meg, előre gondold át, sőt próbáld el, hogyan fogsz beszélni. Öt perced lesz arra, hogy elmondd, miért ezt a feladatot választottad, hogyan, miből dolgoztál, hogy az elkészült munkát is bemutasd.

**A prezentáció vázlata**

1. A motiváció, azaz ami vezette a választásodat és a munkát (gondolat, élmény, érzelem, kíváncsiság, lelkesedés, elkötelezettség, stb.,

2. koncepció, azaz mit feltételeztél, és a beigazolódott igazságok (esetleg tévedések, keresés) következtetések,

3. a folyamat leírása, felépítése, nehézségek és könnyed megoldások, részletek, ahogy változtál,

4. önértékelés, azaz a kitűzött célok (formai és belső célok) és magvalósulásuk.

A vizsgára a belépő az öt epochavers, amelyiket kihúzod, azt kell elmondani.

Élvezetes munkát kívánunk!

Választható projektek:

**1. Képzelt lények, szörnyek a görög mondák, mítoszok köréből**

Készíts olyan képes antológiát, amelyben a mesék, mondák, mítoszok vagy pont a görög mitológia megismert részeiben megjelenő képzelt lények szerepelnek!

Az antológia kb. 10-20 lényről szóljon! A képeskönyv elejére kerüljön bevezetés, amelyben a választott mitológiákat vagy egy adott nép mitológiáját, a válogatás szempontjait és saját típusaid is bemutatod!

A gyűjteményed zárjad kislexikonnal, amelyben tudományos stílusban fogalmazd meg a lényre vonatkozó szócikket!

**2. DIÁKÚJSÁG**

Készíts diákújságot, amely az AKG közösségének szól! Tükrözze ez a te személyiségedet és érdeklődésedet, a közösség életének eseményeit is. Használd az újságokban, folyóiratokban (pl. Szubjektív) használt sajtóműfajokat (oknyomozó riport, tudósítás, hírek…), lehet benne vers, novella, könyvajánló, kulturális eseményekről szóló beszámoló, legjobb dolgozatok. Figyelj az újság formai kialakítására is! Nem maradhat el az impresszum sem!

**3. Szabó Borbála –Varró Dániel: Líra és Epika - feldolgozás**

Készíts 8-osoknak való munkáltató füzetet Szabó Borbála –Varró Dániel: Líra és Epika című művéhez! Feladataid épüljenek a munkafüzet elején elhelyezett, a szereplők nevének fogalmi tartalmát tisztázó kislexikonra (szószedetre, fogalommagyarázatra)!

A változatos, szórakoztatóan tanító feladatok során figyelj arra, miket állítanak a műben a líráról és az epikáról a szereplők, és hogy azok igazak-e! Ügyelj arra is, hogy a „fogalmak” megszólalása, szerepe hogyan tükrözi azok tartalmát! Legyen olyan feladat is, amiből kiderül, hogy ezek az irodalmi fogalmak miről ismerhetők fel.

**4. Képregény Trója ostromáról vagy Odüsszeusz kalandjairól**

Válassz ki egy vagy több jelenetet valamelyik műből, és legalább 25 képből álló képregényben jelenítsd azt meg!

Mindezt füzet formátumban készítsd el és írjál hozzá bevezetőt, ajánlót!

**5. KINCSVADÁSZAT – TÁRSASJÁTÉK KÉSZÍTÉSE a Szent Péter esernyője regény kapcsán**

Társasjátékod tükrözze azt, hogy Gregorics Pál hogyan vezeti félre rokonait vagyonának hollétével kapcsolatban, a rokonok mire miért gyanakodnak, milyen következményekkel járnak feltételezéseik és lépéseik.

Határozd meg, hogy a játékot kik játsszák (a regény bizonyos szereplői), készíts legalább 10 feladatkártyát, játéktáblát a jellemző helyszíneket figyelembe véve, leírást a célok, a játékosok és a főbb szabályok meghatározásával.

**6. WIBRA GYURI DALOSKÖNYVE - a Szent Péter esernyője regényhez**

Ebben a témában versekben/dalokban kell elmesélned Wibra Gyuri szerelmének állomásait. Legalább tíz alkotás mutassa be Gyuri érzéseit, szerelmének kialakulását és beteljesülését.

Ehhez kapcsolódhat kutatómunka is: a Felvidék népdalkincsét megismerve írhatsz át szövegeket, átvehetsz dallamokat. Mindez legyen daloskönyvbe rendezve, esetleg díszítve, továbbá készülj fel egy-egy vers előadására akár megzenésítve, dalban megformálva.

**Értékelés**:

megvalósítás, a „termék”: 60%,

folyamat, munkanapló, konzultáció: 10%

prezentáció: 20%,

vers 10%

Ha kérdésed, problémád van:

juhasz.ivan@gmail.com

bodonczy@gmail.com>

**Időpontja: 2019. június 13. csütörtök, 8 óra leadás, 9 óra vizsgakezdet**

**hely: negyedik emelet, 11.ny kisiskola**